**ÅRSMELDING 2020 - 2021 FOR LILLEHAVN VELFORENING**

Styret har bestått av følgende medlemmer:

Rune Strøm leder

Terje Martinsen kasserer

August Fjeldskår styremedlem

Sissel Fjeldskår Grisledal styremedlem og webansvarlig

Jorunn Andersen styremedlem

Truls Lange – Nielsen styremedlem

Helen Eie sekretær

Styret har i løpet av det siste året hatt 1 styremøte. I tillegg har det ved behov vært skriftlig dialog via epost.

**Styret har jobbet med følgende saker:**

***Postkasse ved gjestebrygga***

I tillegg til plakaten som oppfordrer gjester til å betale kr. 50 via VIPPS til Velforeningen pr. overnatting, er det nå satt opp en postkasse for kontant betaling.

***Trampoline***

Trampolinen har fått nytt nett og bunn. Det er også kjøpt inn et ekstra nett.

Vektbegrensningen på trampolinen er 140 kg. Skilt om dette er satt opp. Det vil også bli satt opp skilt med informasjon om at trampolinen kan benyttes fram til kl. 22.00.

***Gangstien***

Jan Josdal har tatt på seg arbeidet med å sette opp rekkverk ved gangstien. Kostnadene vil være på rundt kr. 8.000.

***Fisk i Vågevann***

Styret v / Rune Strøm har sendt søknad om å sette ut ørret i Vågevann.

***Badeplassen ved Vågevann***

Gudmund Håland har gitt tillatelse til å fylle sand på badeplassen.

***Webkamera***

Styret v / Rune Strøm vil arbeide videre med å få webkameraet til å fungere.

***Sommerfest***

Det har tidligere vært arrangert sommerfest i telt på parkeringsplassen med stor suksess. Styret ønsker å ta opp igjen denne tradisjon. Tidligere var det medlemmer i Spangereid idrettslag som satte opp teltet på dugnad. Det har vært snakk om at teltet vil bli solgt. Styret v / August Fjeldskår undersøker pris.

**Medlemmer**

I 2020 har 57 medlemmer betalt årskontingent i Lillehavn Velforening. Alle medlemmene oppfordres til å støtte velforeningen gjennom Grasrotandelen ved Norsk Tipping.

**Aktiviteter**

***Lørdag 15. mai: Dugnad***

Det var veldig god deltakelse på dugnaden. Sandkassen ble ryddet, og ugresset fjernet. Fellesarealer ble ryddet og kostet. Postkassen ble hengt opp ved gjestebrygga. Trampolinen fikk nytt nett og bunn. Med god arbeidsinnsats var det hele unnagjort på et par timer. I etterkant var det servering av pølser og drikke. Hensynet til koronasmitte ble ivaretatt.

***Lørdag 26. juni: St. Hansfeiring***

Oppmøtet på årets arrangement var veldig bra. Det hadde kommet inn mange flotte gaver til basaren. Takk til alle som kom med gaver, stilte med vaffelrøre, hadde laget vårruller og ellers bidro til en hyggelig samling! Trond Løvsland, Stein Hogstad og Helen Eie hadde hver for seg musikalske innslag med henholdsvis trekkspill, gitar / sang og fløyte. August Fjeldskår fortalte om Lillehavn i gamle dager, mens Helen Eie og Svein Engelsvold hadde leker for barna. Nytt i år var 4 par stylter. Arrangementet ble gjennomført med fokus på koronarestriksjonene. På tross av en kald vind ble det trivelige timer på «Velplassen».

Lillehavn, 11. juli 2020

Helen Eie

sekretær